text: amagerbroderi
  
  publiceret: 2021-10-19 10:38:43+02:00
  Amagerbroderi er kulørt broderi fra Amager, som er udført i fladsyning med uld- eller silketråd på uld- eller silkestoffer. Motiverne er overvejende blomster, og fugle er også almindelige. Amagerbroderi er mest kendt på amagerdragtens skuldertørklæde, men broderiet har også været brugt på andre dragtdele.
  Broderiteknikken er ensidig fladsyning, også kaldet amagerfladsyning. Amagerbroderi har også givet navn til broderigarnet amagergarn, hvis navn egentlig er moulinégarn. Garnet er en billigere udgave eller efterligning af den flossilke, som tidligere anvendtes til amagerfladsyning.
  I løbet af 1800-tallet kom broderede skuldertørklæder på mode blandt amagerhollænderne. Fløjls- og silkestoffer var populære, og fløjlet var som regel sort. Silketørklæderne kunne være ensfarvede og uden mønstring, men man brugte også de såkaldte barcelonatørklæder, som var to- eller flerfarvede og mønstervævede silketørklæder. For at gøre tørklæderne endnu smukkere og mere farvestrålende broderede man på de indvævede mønstre med blank flossilke. Fra midten af 1800-tallet begyndte man at brodere mindre dele af mønstrene med guld- og sølvtråd.